***2. melléklet a 42/2019.(XI.28.) önkormányzati rendelethez***

**A KÉPVISELŐ-TESTÜLETNEK A POLGÁRMESTERRE ÁTRUHÁZOTT HATÁSKÖRE**

**1.A helyi támogatásokkal kapcsolatos hatásköre:**

1.1. A polgármester a helyi támogatás visszafizetésének feltételeit legfeljebb 3 évenként a család változó jövedelmi helyzetét figyelembe véve megállapítja (a helyi támogatás visszafizetésének rendjéről szóló önkormányzati rendelet).

**2. Az önkormányzati jelképekkel kapcsolatos hatásköre:**

2.1. A polgármester az önkormányzati jelkép használatára vonatkozó engedélytől eltérő használat esetén a már megadott engedélyt visszavonhatja (a Józsefváros önkormányzati jelképeinek (címer, zászló, lobogó) alapításáról, és a jelképek használati rendjéről szóló önkormányzati rendelet).

2.2. A polgármester őrzi a címer eredeti rajzolatát ábrázoló színes etalont (a Józsefváros önkormányzati jelképeinek (címer, zászló, lobogó) alapításáról, és a jelképek használati rendjéről szóló önkormányzati rendelet).

**3. A szociális ellátásokkal kapcsolatos hatásköre:**

3.1. A polgármester dönt az Szt.-ben és a Gyvt.-ben a települési önkormányzatok részére meghatározott szociális tárgyú feladat- és hatáskörök tekintetében amennyiben e rendelet másként nem rendelkezik a pénzbeli és természetbeni, valamint a személyes gondoskodást nyújtó szociális és gyermekjóléti ellátások helyi szabályairól szóló önkormányzati rendelet alapján.

**4. Az Önkormányzat tulajdonában álló nem lakás céljára szolgáló helyiségek elidegenítésével kapcsolatos hatásköre:**

4.1. Amennyiben az Önkormányzat által kötött megbízási szerződés másként nem rendelkezik, a polgármester, illetve meghatalmazottja az Önkormányzattal szembeni tartozás kiegyenlítése esetén hozzájárulhat a jelzálogjog, valamint az elidegenítési és terhelési tilalom törléséhez, az Önkormányzat tulajdonában álló nem lakás céljára szolgáló helyiségek elidegenítésének feltételeiről szóló önkormányzati rendelet alapján.

4.2. A polgármester bírálja el a vételi szándék bejelentője által előterjesztett igazolási kérelmet az Önkormányzat tulajdonában álló nem lakás céljára szolgáló helyiségek elidegenítésének feltételeiről szóló önkormányzati rendelet alapján.

4.3. A polgármester az ajánlati kötöttség határidejét – 30 napot nem meghaladóan –meghosszabbíthatja az Önkormányzat tulajdonában álló nem lakás céljára szolgáló helyiségek elidegenítésének feltételeiről szóló önkormányzati rendelet alapján.

**5.Az Önkormányzat tulajdonában álló nem lakás céljára szolgáló helyiségek bérbeadásával kapcsolatos hatásköre:**

5.1. A helyiség rendeltetésszerű használatra alkalmassá tételére, átalakítására, korszerűsítésére vonatkozó munkálatok megkezdése előtt a bérbeadó nevében a polgármester adja ki a tulajdonosi hozzájárulást a hatósági és a társasházi engedélyek beszerzésére vonatkozóan, az Önkormányzat tulajdonában álló nem lakás céljára szolgáló helyiségek bérbeadásának feltételeiről szóló önkormányzati rendelet alapján.

5.2. A polgármester felhatalmazza a bérbeadói szervezetet a bérleti szerződés aláírására az Önkormányzat tulajdonában álló nem lakás céljára szolgáló helyiségek bérbeadásának feltételeiről szóló önkormányzati rendelet alapján.

5.3. A polgármester gondoskodik az Önkormányzat képviseletének ellátásáról az olyan jogvitákban, amelyekben a döntés a Képviselő-testületre, a hatáskörrel rendelkező bizottságra tartozik az Önkormányzat tulajdonában álló nem lakás céljára szolgáló helyiségek bérbeadásának feltételeiről szóló önkormányzati rendelet alapján.

**6. A Józsefvárosban adományozható kitüntetésekkel kapcsolatos hatásköre:**

6.1. A polgármester kezdeményezheti a Képviselő-testület által alapított kitüntető díj adományozását (a Józsefvárosban adományozható kitüntetésekről szóló önkormányzati rendelet).

6.2. „A polgármester dönt „a Józsefváros Rendjéért” díj odaítéléséről (a Józsefvárosban adományozható kitüntetésekről szóló önkormányzati rendelet).

6.3. A polgármester dönt „az Év Józsefváros Rendvédelmi Munkatársa” cím odaítéléséről

(a Józsefvárosban adományozható kitüntetésekről szóló önkormányzati rendelet).

6.4. A polgármester átadja a vonatkozó önkormányzati rendeletben meghatározott kitüntetéseket és díjakat (a Józsefvárosban adományozható kitüntetésekről szóló önkormányzati rendelet).

6.5. A polgármester dönt az oktatási, egészségügyi, szociális, bölcsődei munka, valamint közigazgatási szakterületen végzett kiváló munkáért, magánszemély részére „a PolgármesteriDicséret díj” odaítéléséről (a Józsefvárosban adományozható kitüntetésekről szóló önkormányzati rendelet).

**7. A „Józsefváros” név felvételével és használatával kapcsolatos hatásköre:**

7.1. A polgármester engedélyezi a gazdasági, társadalmi, tudományos szervezetek, intézmények, jogi személyek és jogi személyiség nélküli gazdasági társaságok részére elnevezésükhöz, tevékenységük gyakorlásához, általuk előállított termékek, kiadványok elnevezéséhez vagy működésük folytatásához a „Józsefváros”, vonatkozó önkormányzati rendeletben meghatározott megjelölését, valamint a név használatát (a „Józsefváros” név felvételéről és használatáról szóló önkormányzati rendelet).

7.2. A polgármester gondoskodik a közigazgatási megjelölés vagy név engedélyezett használatának ellenőrzéséről (a „Józsefváros” név felvételéről és használatáról szóló önkormányzati rendelet).

**8. A társasházak osztatlan közös tulajdonában lévő épületrészek részleges-, teljes felújításához nyújtandó önkormányzati támogatásokkal kapcsolatos hatásköre:**

8.1. A polgármester az illetékes bizottság javaslatára dönt a támogatásban részesítendő társasházakról és az önkormányzati támogatás összegéről (a Társasházaknak adható önkormányzati támogatásokról szóló önkormányzati rendelet).

8.2. A társasház kérelme alapján az illetékes bizottság javaslatára a polgármester 24 vagy 36 hónapos futamidő mellett történő törlesztésről (a Társasházaknak adható önkormányzati támogatásokról szóló önkormányzati rendelet).

**9. A Józsefvárosi Önkormányzat tulajdonában lévő közterületek használatáról és használatának rendjével kapcsolatos hatásköre:**

9.1. A polgármester dönt első fokon a közterület-használati kérelmekről:

1. amennyiben a hatáskörrel rendelkező bizottság 16 naptári napon át nem ülésezik, vagy összehívott ülése nem volt határozatképes;
2. amennyiben a kérelmezett használat időtartama az egy hetet (7 napot) nem haladja meg és a kérelmező nem kér díjcsökkentést vagy díjelengedést, vagy díjfizetés alóli mentességben részesül;
3. önkormányzati választásokat követő 30 naptári napig;
4. a Filmtv.-ben szabályozott filmalkotás forgatása céljából történő igénybevétel esetén,
5. valamint a vonatkozó önkormányzati rendeletben meghatározott egyéb esetben.

(a Józsefvárosi Önkormányzat tulajdonában lévő közterületek használatáról és használatának rendjéről szóló önkormányzati rendelet).

**10. Az iparosított technológiával épült lakóépületek széndioxid-kibocsátás-csökkentést és energia-megtakarítást eredményező korszerűsítésének, felújításának támogatására kiírt „Zöld Beruházási Rendszer Klímabarát Otthon Panel Alprogram” támogatásával kapcsolatos hatásköre:**

10.1. Az iparosított technológiával épült lakóépületek széndioxid-kibocsátás-csökkentést és energia-megtakarítást eredményező korszerűsítésének, felújításának támogatására kiírt „Zöld Beruházási Rendszer Klímabarát Otthon Panel Alprogram” támogatásáról a polgármester támogatási szerződést köt, melyben rögzíti a támogatás módját, szakaszait, a megvalósítás határidejét, a támogatással való elszámolás szabályait, a felhasználás ellenőrzését, valamint a szerződés-szegés jogkövetkezményeit, egyben kitölti, aláírja és továbbítja a pályázónak az önkormányzat által kötelezően csatolandó dokumentumokat az értesítés megküldésével együtt. (az iparosított technológiával épült lakóépületek széndioxid-kibocsátás-csökkentést és energia megtakarítást eredményező korszerűsítésének, felújításának támogatására kiírt „Zöld Beruházási Rendszer Klímabarát Otthon Panel Alprogram” támogatásáról szóló önkormányzati rendelet).

10.2. A polgármester a nyilvános pályázati felhívás kivonatát a helyi újságban és az önkormányzat honlapján, teljes terjedelemben pedig a vonatkozó önkormányzati rendeletben meghatározott hirdetményhelyeken teszi közzé. (az iparosított technológiával épült lakóépületek széndioxid-kibocsátás-csökkentést és energia megtakarítást eredményező korszerűsítésének, felújításának támogatására kiírt „Zöld Beruházási Rendszer Klímabarát Otthon Panel Alprogram” támogatásáról szóló önkormányzati rendelet).

**11. Józsefváros közigazgatási területén a járművel történő várakozás kiegészítő, helyi szabályozásával kapcsolatos hatásköre:**

11.1. Sétáló övezetbe történő behajtás esetén az igazoltan közszolgáltatási feladatot ellátó szervek, szervezetek és azok működését elősegítő szolgáltatók által használt gépjárművekkel és az egyedi forgalmi rendszámhoz rendelt behajtásra jogosító igazolásokat a közszolgáltatási feladatot ellátó szerv, szervezet kérelmére a polgármester állítja ki. (a Józsefváros közigazgatási területén a járművel történő várakozás kiegészítő, helyi szabályozásáról szóló önkormányzati rendelet).

11.2. A lakossági várakozási hozzájárulás, a gazdálkodói várakozási hozzájárulás, az egészségügyi várakozási hozzájárulás, a városrendészeti behajtási-várakozási hozzájárulás és a külön jogszabályban meghatározott egyéb hozzájárulások kiadásáról a polgármester dönt. Amennyiben a kérelem nem felel meg a vonatkozó önkormányzati rendelet előírásainak, az elutasításról a polgármester dönt (a Józsefváros közigazgatási területén a járművel történő várakozás kiegészítő, helyi szabályozásáról szóló önkormányzati rendelet).

11.3. A polgármester dönt az önkormányzati várakozási hozzájárulás kivételével a vonatkozó önkormányzati rendeletben meghatározott hozzájárulások kiadása iránti kérelmekről (a Józsefváros közigazgatási területén a járművel történő várakozás kiegészítő, helyi szabályozásáról szóló önkormányzati rendelet).

**12. A hátralékkezelési szolgáltatásra való jogosultsággal kapcsolatos hatásköre:**

12.1. A polgármester dönt a hátralékkezelési szolgáltatásra való jogosultságról (a pénzbeli és természetbeni, valamint a személyes gondoskodást nyújtó szociális és gyermekjóléti ellátások helyi szabályairól szóló önkormányzati rendelet).

**13. Egyes anyakönyvi eseményekhez kapcsolódó többletszolgáltatásért fizetendő díjak mértékével kapcsolatos hatásköre:**

13.1. Az egyes anyakönyvi eseményekhez kapcsolódó befizetett többletszolgáltatási díj visszafizetését a vonatkozó önkormányzati rendeletben meghatározott feltételek mellett a polgármester engedélyezheti (az egyes anyakönyvi eseményekhez kapcsolódó többletszolgáltatásért fizetendő díjak mértékéről szóló önkormányzati rendelet).

**14. Az Önkormányzat tulajdonában álló üres telkek, felépítményes ingatlanok, gépkocsi-beállók és dologbérlet bérbeadásával kapcsolatos hatásköre:**

14.1. A polgármester felhatalmazza a bérbeadói szervezetet a bérleti szerződés aláírására (az Önkormányzat tulajdonában álló üres telkek, felépítményes ingatlanok, gépkocsi-beállók és dologbérlet bérbeadásának feltételeiről szóló önkormányzati rendelet).

14.2. A helyiség rendeltetésszerű használatra alkalmassá tételére, átalakítására, korszerűsítésére vonatkozó munkálatok megkezdése előtt a bérbeadó nevében polgármester adja ki a tulajdonosi hozzájárulást a hatósági engedélyek beszerzésére vonatkozóan (az Önkormányzat tulajdonában álló üres telkek, felépítményes ingatlanok, gépkocsi-beállók és dologbérlet bérbeadásának feltételeiről szóló önkormányzati rendelet).

**15. Az Önkormányzat költségvetésével kapcsolatos hatásköre:**

15.1. A polgármester jóváhagyja az önkormányzat és a költségvetési szerveknek a költségvetési rendeletben meghatározott összegekkel elkészített elemi költségvetését (a költségvetésről szóló önkormányzati rendelet).

15.2. A polgármester hagyja jóvá az önkormányzat, a költségvetési szervek, a gazdasági társaságok a jóváhagyott bevételi és kiadási előirányzatuk teljesítésére és felhasználására éves likviditási tervet (a költségvetésről szóló önkormányzati rendelet).

15.3. A polgármester dönt:

1. a központi költségvetésből származó támogatások, pótelőirányzatok lebontásáról és ezzel összefüggő költségvetés módosításáról értékhatár nélkül, mely kiterjed a költségvetési szerv finanszírozási bevételeire, az önkormányzat finanszírozási kiadásaira is,
2. a helyi önkormányzatok általános működéséhez és ágazati feladataihoz kapcsolódó támogatások, kiegészítő költségvetési támogatások igényléséről, lemondásáról értékhatár nélkül és az ezzel összefüggő költségvetés módosításáról, mely kiterjed a költségvetési szerv finanszírozási bevételeire, az önkormányzat finanszírozási kiadásaira is,
3. az önkormányzat esetében az egyéb működési célú támogatások bevételei államháztartáson belülről, az egyéb felhalmozási célú támogatások államháztartáson belülről, az egyéb működési célú átvett pénzeszközök és az egyéb felhalmozási célú átvett pénzeszközök – az alapítványi támogatás kivételével - rovatokon elszámolt többletbevételek miatti költségvetési módosításról, és a támogatás céljának megfelelő kiadási előirányzatok módosításáról, melynek felső határa döntésenként 5.000,0 e Ft, mely kiterjed a finanszírozási bevételekre és kiadásokra,
4. a működési általános tartalék előirányzatról történő előirányzat átcsoportosításról egyedi 10.000,0 e Ft összeghatárig, azzal a feltétellel, hogy az általános tartalék módosított előirányzata 20.000,0 e Ft összeg alá nem csökkenhet, a módosítás, átcsoportosítás érintheti a finanszírozási bevételeket, kiadásokat és a költségvetési szerv költségvetésének módosítását is, azzal a feltétellel, hogy a módosítás a következő évekre előzetes kötelezettségvállalást nem jelenthet,
5. az önkormányzat finanszírozási kiadásain belüli előirányzat átcsoportosításról, ha a költségvetési szerv saját hatáskörben módosítja a jóváhagyott irányítószervi támogatásként folyósított támogatások előirányzatát,
6. az önkormányzat költségvetésében a feladattal nem terhelt szabad kiadási előirányzatok közötti átcsoportosításról értékhatár nélkül, mely lehet címek közötti, és a címen belül kiemelt előirányzatok közötti, és a kiemelt előirányzaton belüli rovatok közötti előirányzat átcsoportosítás, azzal, hogy a kötelező feladatellátást nem veszélyeztetheti,
7. a h) pontban meghatározottak figyelembe vételével e rendelet 5. mellékletében meghatározott céltartalékok előirányzatának a jóváhagyott célnak megfelelő átcsoportosításáról, értékhatár nélkül, ami kiterjed az államháztartáson belüli és az államháztartáson kívüli forrás átadásával kapcsolatos előirányzat módosításra - az alapítvány forrás átadásának kivételével – értékhatár nélkül:
8. a d) és f) pontokban foglalt előirányzat átcsoportosítás érintheti az államháztartáson belülre vagy kívülre működési vagy felhalmozási célból átadott eszközök előirányzatát is egyedi 5.000,0 e Ft-ig, a gazdasági társaságok közszolgáltatási szerződésének módosítása esetében egyedi 10.000,0 e Ft-ig.
   * + 1. polgármesteri saját keret,
       2. alpolgármesteri saját keretek,
       3. Józsefvárosi Nemzetiségi Önkormányzat programjaihoz támogatás,
       4. Civil szervezetek, alapítványok támogatása,
       5. Egyházak, egyház közösségek támogatása,
       6. Sportolók, sportszervezetek támogatása,
       7. Idegen forgalmi adó differenciált kiegészítés támogatás,
       8. Városmarketing.
9. a költségvetési rendeletben meghatározottakon kívüli normatív jutalom, céljuttatás, jubileumi jutalom, hűség jutalom kifizetéséről a polgármester dönt, amennyiben a költségvetési szerv bérmegtakarításából a költségvetési fedezet biztosított és a szükséges előirányzat-módosítás megtörtént.

15.4. A polgármester az önkormányzat átmenetileg szabad pénzeszközeinek befektetéséről (államilag garantált értékpapír vásárlása, beváltása), vagy lekötéséről (pénzeszközök betétként való elhelyezése és visszavonása) dönt maximum egyedi 500 millió Ft értékben a költségvetésről szóló önkormányzati rendelet 20. § (5)-(6) foglalt szabályok betartásával. A pénzeszközök betétként történő lekötése esetén a fizetési számlát vezető hitelintézeten kívül még további, legalább négy hitelintézet ajánlata alapján dönt. Az ajánlatokat a befektetés értéknapjának és futamidejének megjelölésével kell bekérni. A befektetések és betétként történő lekötések jogszerűségét a jegyző és az átmenetileg szabad pénzeszköz befektetését vagy leköthetőségét a gazdasági vezető jogosult vizsgálni.

A polgármester dönt az átmenetileg szabad pénzeszközök befektetéséhez kapcsolódó finanszírozási kiadási és bevételi előirányzatok módosításáról értékhatár nélkül.

15.5. A polgármester azon köznevelési, közművelődési, szociális, gyermekvédelmi szakmai feladatellátásra vonatkozó pályázatok esetében, amelyek önrészt és előfinanszírozást nem igényelnek, több éves, vagy tartós kötelezettségvállalással nem járnak, és a pályázat benyújtására az önkormányzat, vagy a költségvetési szerv jogosult, a pályázat benyújtásához szükséges fenntartói nyilatkozat, kapcsolódó együttműködési megállapodás aláírására képviselő-testületi döntés nélkül is jogosult (a költségvetésről szóló önkormányzati rendelet).

15.6. A polgármester dönt a polgármesteri keret erejéig a döntéshozatalhoz szükséges tanácsadói és egyéb tevékenységek díjazásáról, továbbá önkormányzati érdekek figyelembevételével a jogszabályi előírások betartásával egyéb esetekben (a költségvetésről szóló önkormányzati rendelet).

15.7. A zárolt előirányzatok a polgármester döntéséig nem használhatók fel. A zárolt előirányzatok a polgármester döntéséig nem használhatók fel. A polgármester döntését megelőzően a Polgármesteri Hivatal gazdasági vezetője nyilatkozik arról, hogy a zárolt előirányzatok felhasználása az önkormányzat, valamint a költségvetési szervek feladatellátását és költségvetését nem veszélyezteti. A polgármester év közben a költségvetési egyensúly megtartása érdekében a jóváhagyott kiadási előirányzatok közül zárolhat, mely nem veszélyeztetheti a kötelező feladatellátást.

15.8. Amennyiben az Önkormányzat költségvetési rendelete forrást biztosít a polgármester, alpolgármesterek számára, az magában foglalja a forrás felhasználásával kapcsolatos szerződések megkötésének, módosításának, megszüntetésének jogát is.

15.9. A polgármester dönt az Önkormányzat tulajdonában álló gazdasági társaságokkal kötött közszolgáltatási szerződések módosításáról, amennyiben a fedezet biztosított.

**16. Az átmeneti gazdálkodással kapcsolatos hatásköre:**

16.1. A polgármester gyakorolja mindazon hatásköröket, amelyeket az Önkormányzat átmeneti gazdálkodását szabályozó önkormányzati rendelet a hatáskörébe utal.

**17. Az Önkormányzat vagyonával és a vagyon feletti tulajdonosi jogok gyakorlásával kapcsolatos hatásköre:**

17.1. A polgármester a joggyakorló, amikor olyan tulajdonosi döntést kell hozni, melyre vonatkozóan a Képviselő-testület nem tartotta fenn a tulajdonosi jogkörének gyakorlását és a tulajdonosi jog gyakorlását nem ruházta át az illetékes szakbizottságra (Budapest Józsefvárosi Önkormányzat vagyonáról és a vagyon feletti tulajdonosi jogok gyakorlásáról szóló önkormányzati rendelet).

17.2. A házastársi vagyonközösség megszüntetése esetén értékhatártól függetlenül a polgármester engedélyezi az Önkormányzat felé jelzálogjoggal biztosított tartozás átvállalását és a jelzálogjog átjegyzését, ha a megosztásról már született jogerős bírósági határozat, vagy ha a megosztás feltétele az engedélyezés (Budapest Józsefvárosi Önkormányzat vagyonáról és a vagyon feletti tulajdonosi jogok gyakorlásáról szóló önkormányzati rendelet).

17.3. Az Önkormányzat vagyonát vagy az Önkormányzat vagyoni és pénzügyi kötelezettségét érintő eljárásban a polgármester dönt a Képviselő-testület és átruházott hatáskörben eljáró bizottság határozatában szereplő kiírási, ajánlatkérési, versenyeztetési feltételek hirdetések formai helyesbítéséről és a helyreigazításokról, továbbá a jogszabályi előírások miatt szükséges korrekciók átvezetéséről azzal, hogy ezen döntés a képviselő-testület vagy átruházott hatáskörben eljáró bizottság döntésével – a helyreigazítási kérdéseken túlmenően – nem lehet ellentétes, azt lényegi – helyreigazítási kérdésnek nem minősülő – kérdésekben nem módosíthatja. (Budapest Józsefvárosi Önkormányzat vagyonáról és a vagyon feletti tulajdonosi jogok gyakorlásáról szóló önkormányzati rendelet).

17.4. A polgármester dönt a LÉLEK-Programot érintő valamennyi adomány, közérdekű kötelezettségvállalás elfogadására és azok felhasználásáról, azzal, hogy a tartós fenntartási kötelezettséggel járó természetbeni adományok, közérdekű kötelezettségvállalások elfogadására a Képviselő-testület jogosult. A polgármester az Önkormányzat öröklése vagy a vagyon javára történő lemondás esetén dönt az öröklés és a lemondással érintett vagyon elfogadásáról, elfogadás esetén intézkedik annak átvételéről.

17.5. A polgármester az Önkormányzat törvényes képviseletének ellátására vonatkozó jogkörében korlátozás nélkül adhat megbízást és meghatalmazást a nevében történő jognyilatkozat megtételére (Budapest Józsefvárosi Önkormányzat vagyonáról és a vagyon feletti tulajdonosi jogok gyakorlásáról szóló önkormányzati rendelet).

17.6. A polgármester dönt az Önkormányzat által alapított közalapítványok tekintetében alapítói hatáskörében a kuratórium tagjainak, elnökének és a felügyelőbizottság tagjainak kijelölése, visszahívása, a közalapítvány alapító okiratának módosítása tárgyában.

17.7. A polgármester adja ki az Otthon Melege Program Földgázüzemű konvektorok cseréjére vonatkozó alprogramban pályázó, Budapest Főváros VIII. kerület Józsefvárosi Önkormányzat tulajdonában álló lakás bérlője részére az Önkormányzat hozzájáruló nyilatkozatát.

**18. Egyéb hatásköre:**

18.1. A Képviselő-testület elé terjeszti a tárgyévre vonatkozó összefoglaló éves ellenőrzési jelentést, amely az Önkormányzat által irányított költségvetési szervek éves ellenőrzési jelentései alapján készül.

18.2. Dönt a testvérvárosi, partnervárosi kapcsolattartással összefüggő önkormányzati delegáció külföldi utazásáról, tagjairól és a napidíjról.

18.3. Dönt az Önkormányzat szakmai, gazdasági, kulturális vagy politikai fórumokba, szervezetekbe delegált képviselőinek személyéről, a delegálás feltételeiről és a delegálás során képviselendő önkormányzati álláspontról.

18.4. Saját hatáskörben dönt a munkacsoportok, tanácsadó testületek, intézményi tanács, érdekképviseleti fórum, egyéb egyeztető fórumok létrehozásáról, összetételéről, tagjairól, feladatairól és működéséről. Ezt a szabályt kell alkalmazni a Képviselő-testület által korábban létrehozott, munkacsoportok, tanácsadó testületek, intézményi tanács, érdekképviseleti fórum, egyéb egyeztető fórumok tekintetében is.

18.5. A polgármester jogosult a sajtó-helyreigazításokkal kapcsolatos, illetve a polgármester személyét érintő ügyekben a szükséges eljárások megindítására.

18.6. A polgármester dönt az Önkormányzat által megbízott ügyvédeket érintő, költségvetési forrás felhasználásának nem minősülő kérdésekben, különös tekintettel a titoktartási kötelezettség alóli felmentéssel kapcsolatos ügyekre. Ez a rendelkezés nem érinti a polgármesternek a számára biztosított költségvetési forrással kapcsolatos jogait.

18.7. A jegyző javaslata alapján dönt a közbeszerzési eljárásokban eljáró bírálóbizottság tagjainak személyéről.

18.8. A polgármester dönt a szabadalmi eljárások kezdeményezéséről és az azokkal kapcsolatos intézkedések megtételéről.

18.9. A polgármester dönt a „Józsefvárosi Kamattámogatási Program” keretében a köztartozásmentes, józsefvárosi székhellyel rendelkező mikrovállalkozások fejlődésének elősegítésére a Budapesti Vállalkozásfejlesztési Közalapítvány által nyújtott hitel kamattámogatásáról.

18.10. minden olyan ingatlan építéshez kapcsoldó gépjármű-elhelyezési kötelezettség megváltása ügyében dönt, amely nem bizottság hatáskörébe tartozik (Józsefváros területén az építtetők gépjármű-elhelyezési kötelezettségéről).

18.11. a polgármester dönt a megváltásról szóló megállapodás megkötéséről, amennyiben az építtető a rendeletben meghatározott megváltási díj megfizetését és az előírt feltételek teljesítését vállalja az ügyfél.